stanford-oval/wikipedia huggingface dataset:
รายชื่อผู้ได้รับรางวัลอิกโนเบล
2024

พิธีมอบรางวัลอิกโนเบล ประจำปีครั้งที่ 34 จัดขึ้นในวันพฤหัสบดีที่ 12 กันยายน 2024 และจัดขึ้นที่ สถาบันเทคโนโลยีแมสซาชูเซตส์
กายวิภาคศาสตร์: Marjolaine Willems, Quentin Hennocq, Sara Tunon de Lara, Nicolas Kogane, Vincent Fleury, Romy Rayssiguier, Juan José Cortés Santander, Roberto Requena, Julien Stirnemann และ Roman Hossein Khonsari สำหรับการค้นพบว่าเส้นผมบนหนังศีรษะมีแนวโน้มที่จะหมุนวนทวนเข็มนาฬิกาใน ซีกโลกใต้ มากกว่าใน ซีกโลกเหนือ
ชีววิทยา: ฟอร์ไดซ์ อีลี และวิลเลียม ปีเตอร์เซน (ได้รับรางวัลหลังเสียชีวิต) จากการระเบิดถุงกระดาษซ้ำแล้วซ้ำเล่าข้าง ๆ แมวที่ยืนอยู่บนหลังวัว และพบว่าการกระทำดังกล่าวทำให้วัวผลิตนมน้อยลง
พฤกษศาสตร์: Jacob White และ Felipe Yamashita สำหรับการค้นพบว่าพืชบางชนิดเลียนแบบรูปร่างใบของพืชพลาสติกในบริเวณใกล้เคียง และสรุปว่า "การมองเห็นของพืช" นั้นเป็นไปได้
เคมี: Tess Heeremans, Antoine Deblais, Daniel Bonn และ Sander Woutersen สำหรับการใช้ โครมาโทกราฟี เพื่อแยกหนอนที่เมาสุราออกจากหนอนที่ปกติ
ประชากรศาสตร์: Saul Justin Newman สำหรับการค้นพบว่า ผู้ที่อายุเกินร้อยปี และประวัติอายุที่มากเกินควรมักมาจากพื้นที่ที่ไม่มีใบสูติบัตร มีข้อผิดพลาดทางธุรการที่แพร่หลาย มีการฉ้อโกงเงินบำนาญ และมีอายุขัยสั้น
ยา: Lieven Schenk, Tahmine Fadai และ Christian Büchel สำหรับการค้นพบว่ายาปลอมที่ก่อให้เกิดผลข้างเคียงอันเจ็บปวดนั้นมีประสิทธิภาพมากกว่ายาปลอมที่ไม่ก่อให้เกิดผลข้างเคียงอันเจ็บปวด
สันติภาพ: BF Skinner (ได้รับรางวัลหลังเสียชีวิต) จากการศึกษาวิจัยเกี่ยวกับการเลี้ยงนกพิราบเป็น ๆ ไว้ภายในขีปนาวุธเพื่อนำนกพิราบไปยังเป้าหมาย
ฟิสิกส์: เจมส์ เหลียว สำหรับการศึกษาระยะยาวของเขาเกี่ยวกับว่า ปลาเทราต์ ที่ตายแล้วสามารถว่ายน้ำได้อย่างไร
สรีรวิทยา: ทาคาโนริ ทาเคเบะ สำหรับการค้นพบว่าสัตว์เลี้ยงลูกด้วยนมหลายชนิดสามารถหายใจผ่าน ทางทวารหนัก ได้
ความน่าจะเป็น: ทีมนักวิจัย 50 คน จากการทำการทดลอง 350,757 ครั้ง เพื่อแสดงให้เห็นว่าเมื่อโยนเหรียญ มีโอกาสเล็กน้อยที่เหรียญจะตกลงด้านเดียวกับที่เริ่มต้น
บุคคลที่ได้รับรางวัล Ig Nobel หลายรางวัล

Jacques Benveniste, สาขาเคมี ปี 1991 และ 1998
โจเซฟ เคลเลอร์, 1999 และ 2012 ในสาขาฟิสิกส์
โทชิยูกิ นาคากากิ และ อัตสึชิ เทโร วิทยาศาสตร์การรู้คิด ปี 2008 และการวางแผนการขนส่ง ปี 2010
อเลสซานโดร พลูคิโน และ อันเดรีย ราพิซาร์ดา, การจัดการปี 2010 และเศรษฐศาสตร์ปี 2022
อาเลียกซันดร์ ลูกาแชนกา สันติภาพ 2013 และการศึกษาด้านการแพทย์ 2020
เดวิด ฮู และ แพทริเซีย หยาง ฟิสิกส์ ปี 2015 และ 2019
ผู้ได้รับรางวัลอิกโนเบลที่ได้รับรางวัลโนเบลด้วย

Andre Geim รางวัลอิกโนเบล สาขาฟิสิกส์ปี 2000 และ รางวัลโนเบลสาขาฟิสิกส์ ปี 2010
แหล่งข้อมูลอื่น

รายชื่อผู้ได้รับรางวัล Ig Nobel (สาธารณสมบัติ)
Gold, Jon (13 September 2013). "2013 Ig Nobel Prize winners: from opera-loving mice to stargazing dung beetles". Network World. คลังข้อมูลเก่าเก็บจากแหล่งเดิมเมื่อ 2 October 2013.
วีดีโอพิธีเมื่อปี 1996 (พ.ศ.2539) รวมถึง ผู้ได้รับรางวัลโนเบลหลายราย
ภาพการประกาศรางวัล เมื่อปี 2019 (พ.ศ. 2562)
หย่อง

หย่องไวโอลิน ด้านซ้ายยังไม่ได้เกลา ด้านขวาเกลาแล้ว
หย่อง เป็นอุปกรณ์ชิ้นเล็ก ๆ สำหรับขึ้นสายเครื่องดนตรีให้สูงขึ้นจากพื้นผิวของเครื่องดนตรี ทำให้เกิดช่องว่าง เพื่อทำให้เกิดเสียง หย่องของเครื่องสายแต่ละเครื่องจะมีลักษณะและขนาดแตกต่างกันไป เครื่องสายขนาดใหญ่ เช่น ดับเบิ้ลเบส จะมีหย่องที่สูงและใหญ่มาก ขณะที่หย่องของซอจะทำจากไม้ชิ้นเล็ก ๆ วางขึ้นบนหนังงู เป็นต้น
ปกติแล้ว คำว่า หย่อง จะใช้กับเครื่องดนตรีไทย แต่เครื่องดนตรีสากล หรือของชาติอื่น ๆ ที่มีลักษณะเป็นเครื่องสาย ก็อนุโลมใช้คำว่าหย่องด้วยเช่นกัน แต่ศัพท์ในภาษาอังกฤษ เรียกว่า "bridge"
ยุ้ย ญาติเยอะ

| ยุ้ย ญาติเยอะ |
| --- | --- |
ชื่อเกิด: จริยา ปรีดากูล
ฉายา: เจ้าหญิงลูกทุ่ง, พุ่มพวง 2
เกิด: 19 กุมภาพันธ์ พ.ศ. 2521 (47 ปี)
ที่เกิด: กรุงเทพมหานคร ประเทศไทย
แนวเพลง: ลูกทุ่ง, อาร์แอนด์บี
อาชีพ: นักร้อง
ช่วงปี: พ.ศ. 2530 - ปัจจุบัน
ค่ายเพลง: คีตา, โฟร์เอส, ฯลฯ
คู่สมรส: ชูชาติ ผ่องตระกูล
ยุ้ย ญาติเยอะ หรือชื่อจริงคือ จริยา ปรีดากูล เกิดวันที่ 19 กุมภาพันธ์ พ.ศ. 2521 (47 ปี)  เป็นนักร้องเพลงลูกทุ่งชาวไทย มีผลงานสร้างชื่อจากเพลง "พกเมียมาด้วยเหรอ"
ประวัติ

ยุ้ย เป็นบุตรของ นายชนะ ปรีดากูล (เสียชีวิตแล้ว) และนางสายหยุด ปรีดากูล ซึ่งพ่อแม่ทั้งคู่เป็นนักแสดงลิเก เกิดที่กรุงเทพมหานคร เมื่อวันอาทิตย์ที่ 19 กุมภาพันธ์ 2521
ยุ้ย เริ่มเข้าสู่วงการเพลงจากการเข้าประกวดสมอลล์แชมป์ของรายการคอนเสิร์ต คอนเทสต์ เมื่ออายุ 9 ขวบ โดยร้องเพลง "คนดังลืมหลังควาย" ของ พุ่มพวง ดวงจันทร์ นักร้องลูกทุ่งที่ยุ้ยชื่นชอบเป็นที่สุด จนคว้าตำแหน่งชนะเลิศ ต่อมาจึงได้ออกอัลบั้มเพลงชุดแรกในชื่อ "ญาติเยอะ" กับค่ายคีตา อันเป็นที่มาของชื่อ ยุ้ย ญาติเยอะ ที่นิยมเรียกกันในปัจจุบัน และอัลบั้มถัดมาคือ "หยดแหมะ" โดยยังได้เดินสายร้องเพลงร่วมกับ พุ่มพวง ดวงจันทร์ อยู่ระยะหนึ่ง
จนกระทั่งพุ่มพวงเสียชีวิตในปี พ.ศ. 2535 ชื่อของ ยุ้ย มีชื่อเสียงอีกครั้ง โดยปรากฏตัวในงานศพ อีกทั้งร่วมแสดงภาพยนตร์เรื่อง "รักอาลัย พุ่มพวงดวงจันทร์" ซึ่งเป็นภาพยนตร์ที่สร้างขึ้นอย่างเร่งด่วนเพื่อตอบรับกระแสการเสียชีวิตของพุ่มพวง โดยรับบทเป็นพุ่มพวงสมัยเด็ก และออกอัลบั้มชุด "หนึ่งในดวงใจ" หรือ ดวงจันทร์ในดวงใจ ที่ทำขึ้นสืบเนื่องจากเหตุการณ์ดังกล่าว ด้วยน้ำเสียงและลีลาที่มีความคล้ายคลึงกับพุ่มพวงอย่างมาก ถึงกับได้รับขนานนามว่าเป็นตัวแทนของพุ่มพวงคนหนึ่ง
จากนั้น ยุ้ย ญาติเยอะ กลับมามีชื่อเสียงอีกครั้งเมื่อออกอัลบั้มกับค่ายโฟร์เอส ในชื่อ "ยุ้ยเป็นสาวแล้ว" จำนวนมากกว่า 10 ชุด โดยมีเพลงฮิตคือ วันแรกเจอเลย, เลิกเมียบอกมา, ตายยาก, เต็มเหนี่ยว, พกเมียมาด้วยเหรอ, ห่อให้ด้วย, หนูช๊อบชอบ, สาวสันกำแพง, ฮัลโหลเฮีย, คุณนายขาแมลงสาบ เป็นต้น ขณะนั้นก็มีวงดนตรีแสดงสดเป็นของตนเอง หลังจากนั้นค่อยเงียบหายไปจากวงการพักใหญ่ อนึ่งยังมีผลงานเพลงพิเศษอีกหลายอัลบั้ม และมีโอกาสร้องเพลงบันทึกเสียงในแนวอื่น ๆ ด้วย
ยุ้ย ญาติเยอะ ใช้ชีวิตคู่กับ ชูชาติ ผ่องตระกูล อดีตลูกน้องวงดนตรีของยุ้ย ได้ลูกชายคือ "ลูกทุ่ง"
จุดยืนทางการเมือง

ยุ้ย ได้วิพากษ์วิจารณ์การทำงานของประยุทธ์ จันทร์โอชา ในระหว่างการระบาดทั่วของโควิด-19 ในประเทศไทย และ การประท้วงในประเทศไทย พ.ศ. 2563–2564
ผลงานการแสดง

ภาพยนตร์เรื่อง "รักอาลัย พุ่มพวง ดวงจันทร์" (2535) รับบทเป็น พุ่มพวง วัยเด็ก
ภาพยนตร์เรื่อง "มนต์เพลงลูกทุ่ง เอฟ.เอ็ม." (2545) รับเชิญในบท ยุ้ย ญาติเยอะ
ละครเรื่อง "บริษัทจัดคู่" (2531)
ละครเรื่อง "เพื่อนรัก" (2536) รับบท ยุ่ง
ละครเรื่อง "ซุปเปอร์ลูกทุ่ง" (2541) รับเชิญ
ละครเรื่อง "พ่อ" (2542)
รางวัล

รางวัลสีสันอะวอร์ดส์ ศิลปินหญิงยอดเยี่ยม ปี 2531
รางวัลลูกกตัญญู ประจำปี 2552
พระพุทธชินราช

สำหรับความหมายอื่น ดูที่ พระพุทธชินราช (แก้ความกำกวม)
| พระพุทธชินราช |
| --- | --- |
พระพุทธชินราช ในพระวิหารวัดพระศรีรัตนมหาธาตุ
ชื่อเต็ม: พระพุทธชินราช
ชื่อสามัญ: หลวงพ่อใหญ่
ประเภท: พระพุทธรูป
ศิลปะ: ปางมารวิชัย ศิลปะสุโขทัย หมวดพระพุทธชินราช
ความกว้าง: 5 ศอก 1 คืบ 5 นิ้ว
ความสูง: 7 ศอก
วัสดุ: สำริด ลงรักปิดทอง
สถานที่ประดิษฐาน: พระวิหารด้านทิศตะวันตก วัดพระศรีรัตนมหาธาตุวรมหาวิหาร
ความสำคัญ: พระพุทธรูปสำคัญ
หมายเหตุ: มีซุ้มเรือนแก้ว ได้รับถวาย  เครื่องราชอิสริยาภรณ์อันเป็นโบราณมงคลนพรัตนราชวราภรณ์ เมื่อ พ.ศ. 2469
 สถานีย่อยพระพุทธศาสนา
พระพุทธชินราช ประดิษฐานอยู่ ณ วิหารด้านตะวันตกในวัดพระศรีรัตนมหาธาตุวรมหาวิหาร จังหวัดพิษณุโลก สันนิษฐานว่าสร้างขึ้นในปี พ.ศ. 1900 ตรงกับรัชสมัยพระมหาธรรมราชาที่ 1 (ลิไทย) พระมหากษัตริย์แห่งกรุงสุโขทัย พร้อมกับพระพุทธชินสีห์ พระศรีศาสดา และพระเหลือ พระพุทธชินราชได้รับการยอมรับว่าเป็นพระพุทธรูปที่มีพุทธลักษณะงดงามที่สุดองค์หนึ่งและยังเป็นพระพุทธรูปที่นิยมจำลองกันมากที่สุดในประเทศไทย นอกจากนี้ยังเป็นพระพุทธรูปที่ประชาชนชาวไทยศรัทธาและนิยมเดินทางมากราบไหว้มากที่สุดองค์หนึ่งด้วย
ประวัติ

อาฬวกยักษ์เบื้องขวาของพระพุทธชินราช
ท้าวเวสสุวัณเบื้องซ้ายของพระพุทธชินราช
พระพุทธชินราช ไม่ปรากฏหลักฐานแน่ชัดว่าสร้างในสมัยใด คงมีแต่พงศาวดารเหนือ ซึ่งเป็นเอกสารที่เล่าถึงตำนานเมืองเหนือเรื่องต่าง ๆ สมัยกรุงศรีอยุธยา ถูกเรียบเรียงขึ้นใหม่โดยพระวิเชียรปรีชา (น้อย) ในปี พ.ศ. 2350 ที่อ้างถึงกษัตริย์เชียงแสนพระนามพระเจ้าศรีธรรมไตรปิฎกเป็นผู้สร้าง พร้อมกับการสร้างเมืองพิษณุโลกและพระพุทธรูปอีก 2 องค์คือพระพุทธชินสีห์และพระศรีศาสดา
พ.ศ. 2409 พระบาทสมเด็จพระจอมเกล้าเจ้าอยู่หัวได้มีพระราชนิพนธ์เพิ่มเติมเกี่ยวกับประวัติการสร้างพระพุทธชินราช พระพุทธชินสีห์ และพระศรีศาสดา ในชื่อ "ตำนานพระพุทธชินราช พระพุทธชินศรี และพระศรีศาสดา" ในหนังสือวชิรญาณวิเศษ โดยใช้พงศาวดารเหนือในการอ้างอิงจึงทำให้มีเนื้อหาหลักคล้ายคลึงกัน แต่เพิ่มเติมการสร้างพระเหลือเข้าไป และมีการระบุศักราชในการสร้างพระพุทธรูปทั้ง 3 องค์ไว้ดังนี้ พระพุทธชินสีห์และพระศรีศาสดาหล่อในปี พ.ศ. 1498 และพระพุทธชินราชหล่อขึ้นในปี พ.ศ. 1500 (หย่อนอยู่ 7 วัน)
พ.ศ. 2423 ในรัชสมัยพระบาทสมเด็จพระจุลจอมเกล้าเจ้าอยู่หัว สมเด็จพระมหาสมณเจ้า กรมพระยาปวเรศวริยาลงกรณ์ ได้ทรงแต่งตำนานการสร้างพระพุทธชินราชขึ้นอีกสำนวนหนึ่ง ชื่อ "พงษาวดารเหนือ : เป็นลิลิตเรื่องนิทานพระร่วง แลนิทานพระเจ้าธรรมไตรปิฎก นิทานพระชินศรี พระชินราช พระศาสดา" ซึงมีเนื้อเรื่องเช่นเดียวกับพงศาวดารเหนือและพระราชนิพนธ์ในพระบาทสมเด็จพระจอมเกล้าเจ้าอยู่หัว แต่เพิ่มความสัมพันธ์ระหว่างพระบรมราชจักรีวงศ์กับพระพุทธชินราชเข้าไปด้วย
สมเด็จพระเจ้าบรมวงศ์เธอ กรมพระยาดำรงราชานุภาพ ได้มีพระดำริเกี่ยวกับประวัติการสร้างพระพุทธชินราชจากหลักฐานทางพุทธศิลป์นำมาเปรียบเทียบกับพงศาวดารเหนือว่าพระพุทธชินราช ถูกสร้างขึ้นในสมัยสุโขทัย เนื่องจากพุทธศิลป์อย่างพระพุทธรูปสุโขทัยระคนกับพุทธศิลป์เชียงแสนแต่มีพัฒนาการไปกว่าพระพุทธรูปที่มีอยู่เดิม และช่างผู้สร้างพระพุทธชินราชกับพระพุทธชินสีห์นั้นเป็นช่างเดียวกัน หากแต่พระศรีศาสดาเป็นช่างอื่นจากลักษณะประติมากรรมของพระพุทธรูปทั้ง ๓ องค์ที่ปรากฏ แต่จะสร้างพร้อมกันทั้ง 3 องค์หรือไม่นั้นไม่ทราบแน่ชัด และเมื่อพิจารณาช่วงเวลาการสร้างแล้วทรงคาดว่าพระพุทธรูปทั้ง 3 องค์น่าจะสร้างในรัชสมัยพระมหาธรรมราชาที่ 1 ในปี พ.ศ. 1900 มิใช่พระเจ้าศรีธรรมไตรปิฎก โดยประทานเหตุผลว่า "พระเจ้าแผ่นดินซึ่งปรากฏพระเกียรติในเรื่องพระไตรปิฎกนั้นมีแต่พระองค์เดียวคือพระมหาธรรมราชาลิไทย...พระมหาธรรมราชานี้เองที่พงศาวดารเหนือเรียกว่า พระเจ้าศรีธรรมไตรปิฎก"
นอกจากนี้ยังมีการสันนิษฐานเกี่ยวกับประวัติการสร้างพระพุทธชินราชว่าน่าจะถูกสร้างขึ้นในสมัยกรุงศรีอยุธยาโดยพิชญา สุ่มจินดา ซึ่งได้กำหนดอายุเวลาของพระพุทธชินราชขึ้นใหม่จากพุทธลักษณะขององค์พระพุทธรูปจากรูปแบบของเรือนแก้ว โดยเทียบเคียงกับลวดลายบนซุ้มเรือนแก้วที่วัดพระบรมธาตุ จังหวัดนครศรีธรรมราช อายุเวลาของลวดลายดังกล่าวอาจกำหนดได้ในช่วงสมัยอยุธยาตอนปลาย และจากสถาปัตยกรรมของพระวิหาร ในรัชสมัยของสมเด็จพระนารายณ์มหาราช (พ.ศ. 2199-2232)
อย่างไรก็ตามความเห็นที่ได้รับการยอมรับมากที่สุด ณ ขณะนี้คือความเห็นในแนวทางเดียวกับสมเด็จพระเจ้าบรมวงศ์เธอ กรมพระยาดำรงราชานุภาพ ที่เชื่อว่าพระพุทธรูปทั้ง 3 องค์นี้ถูกสร้างขึ้นในราว พ.ศ. 1900 ในรัชสมัยของพระมหาธรรมราชาที่ 1 (ลิไทย)
ซุ้มเรือนแก้ว รูปหล่ออาฬวกยักษ์และท้าวเวสสุวัณเป็นประติมากรรมที่สร้างขึ้นคนละยุคกับองค์พระโดยเชื่อว่าน่าจะสร้างขึ้นในสมัยอยุธยาโดยสังเกตจากลักษณะลวดลายและลักษณะทางสถาปัตยกรรม นอกจากนี้ยังมีการบูรณะพระพุทธชินราชโดยการเพิ่มอุณาโลมบริเวณพระนลาฏในสมัยหลัง คาดว่าน่าจะทำขึ้นในสมัยอยุธยา เนื่องจากไม่ปรากฏหลักฐานการบูรณะเพิ่มเติม
ประวัติ > การลงรักปิดทอง

เดิมพระพุทธชินราชเป็นพระพุทธรูปสำริดมิได้มีการลงรักปิดทองตั้งแต่แรกสร้าง ต่อมาในปี พ.ศ. 2146 สมเด็จพระเอกาทศรถได้เสด็จแปรพระราชฐานมายังเมืองพิษณุโลกและพระราชดำเนินมานมัสการ พร้อมทั้งโปรดให้มีการนำเครื่องราชูปโภคมาตีแผ่เป็นทองคำเปลวสำหรับปิดทองพระพุทธชินราช ครั้งนั้นจึงถือเป็นการลงรักปิดทองครั้งแรก ต่อมายังมีการลงรักปิดทองอีก 2 ครั้งใน พ.ศ. 2444 รัชสมัยพระบาทสมเด็จพระจุลจอมเกล้าเจ้าอยู่หัว มีการถวายสังวาลย์เพชรเป็นพุทธบูชาพร้อมกับการหล่อพระพุทธชินราช (จำลอง) เพื่อนำไปประดิษฐานเป็นพระประธาน ณ พระอุโบสถวัดเบญจมบพิตรดุสิตวนารามราชวรวิหาร กรุงเทพมหานคร และ พ.ศ. 2547 ในรัชสมัยพระบาทสมเด็จพระมหาภูมิพลอดุลยเดชมหาราช บรมนาถบพิตร
ประวัติ > การสงคราม

พระพุทธชินราชเป็นพระพุทธรูปสำคัญที่ประดิษฐานอยู่ ณ วิหารด้านตะวันตกของหมู่พระวิหารและระเบียงคต ทำให้เมื่อมีการศึกสงครามโดยเฉพาะในศึกอะแซหวุ่นกี้ พ.ศ. 2318 เมื่ออะแซหวุ่นกี้และทัพพม่าสามารถตีเมืองพิษณุโลกได้ จึงเผาทำลายพระราชวังจันทน์กับพระวิหารประธานด้านตะวันออกที่ประดิษฐานพระอัฏฐารสเท่านั้น พระพุทธชินราชและพระวิหารที่ประดิษฐานไม่ได้โดนเผาทำลายไปด้วย
ประวัติ > การเคลื่อนย้ายที่ประดิษฐานและการจำลอง

พ.ศ. 2442 รัชสมัยพระบาทสมเด็จพระจุลจอมเกล้าเจ้าอยู่หัว ได้มีการสถาปนาวัดเบญจมบพิตรดุสิตวนารามขึ้นเป็นพระอารามหลวงประจำพระราชวังดุสิต พระบาทสมเด็จพระจุลจอมเกล้าเจ้าอยู่หัวมีพระราชประสงค์ที่จะอัญเชิญพระพุทธชินราชไปประดิษฐานเป็นพระประธาน ณ พระอุโบสถวัดเบญจมบพิตรดุสิตวนาราม ดังข้อความในพระราชปรารภ "เห็นพระพุทธลักษณะแห่งพระพุทธชินราชว่างาม หาพระพุทธรูปองค์ใดเปรียบมิได้ ครั้นเมื่อสร้างวัดเบญจมบพิตรขึ้น ได้พยายามหาพระพุทธรูปซึ่งจะเป็นพระประธาน ทั้งในกรุงแลหัวเมือง...ก็ไม่เป็นที่พอใจ จึงคิดเห็นว่าจะหาพระพุทธรูปองค์ใดให้สวยงามเสมอพระพุทธชินราชนั้นไม่มีแล้ว..."
แต่ด้วยเหตุที่พระพุทธชินราชไม่เคยถูกอัญเชิญไปประดิษฐาน ณ ที่แห่งใดเลย และทรงเกรงว่าเมื่อราษฎรชาวพิษณุโลกทราบข่าวการอัญเชิญพระพุทธชินราชไปประดิษฐานยังกรุงเทพมหานครจะพากันเศร้าโศกเหมือนเมื่อครั้งที่สมเด็จพระบวรราชเจ้ามหาศักดิพลเสพโปรดให้อัญเชิญพระพุทธชินสีห์ลงไปประดิษฐานยังกรุงเทพมหานครในปี พ.ศ. 2372 และในเวลาไล่เลี่ยกันมีพระสงฆ์รูปหนึ่งได้อัญเชิญพระศรีศาสดาลงไปประดิษฐานยังกรุงเทพมหานครเช่นเดียวกัน พระบาทสมเด็จพระจุลจอมเกล้าเจ้าอยู่หัวจึงมีพระราชดำริที่จะหล่อพระพุทธชินราช (จำลอง) ขึ้นแทน ดังความในพระราชปรารภที่ว่า "ครั้นจะเชิญพระพุทธชินราชลงมาก็เห็นว่าเป็นหลักเป็นศิริของเมืองพิศณุโลก...จึงได้ปรารภที่จะคิดหล่อขึ้นใหม่ให้เหมือนพระพุทธชินราช..." ในปี พ.ศ. 2444 จึงได้มีการหล่อพระพุทธชินราช (จำลอง) ณ บริเวณเดิม (โพธิ์ 3 เส้า) ที่มีการหล่อพระพุทธชินราช พระพุทธชินสีห์ และพระศรีศาสดา และอัญเชิญพระพุทธชินราช (จำลอง) ลงแพแล้วล่องลงมายังกรุงเทพมหานครต่อไป
ลักษณะทางพุทธศิลป์และการจัดหมวดหมู่

พระพักตร์พระพุทธชินราช
พระพักตร์พระพุทธชินราชด้านข้าง
ลักษณะทางพุทธศิลป์และการจัดหมวดหมู่ > ลักษณะทางพุทธศิลป์

พระเกศรัศมียาวเป็นเปลวเพลิง พระเกศาขดเป็นก้นหอยขนาดใหญ่ วงพระพักตร์ค่อนข้างกลมไม่ยาวรีเหมือนผลมะตูมเช่นพระพุทธรูปสมัยสุโขทัยหมวดใหญ่ มีพระอุณาโลมผลิกอยู่ระหว่างพระขนง พระวรกายอวบอ้วนมีสังฆายาวปลายหยักเป็นเขี้ยวตะขาบฝังด้วยแก้ว นิ้วพระหัตถ์ทั้งสี่ยาวเสมอกัน (ทีฆงคุลี) ฝ่าพระบาทแบนราบค่อนข้างแคบเมื่อเทียบกับพระพุทธรูปสมัยสุโขทัยหมวดใหญ่ ส้นพระบาทยาว มีรูปอาฬวกยักษ์และรูปท้าวเวสสุวัณหล่อด้วยทองสัมฤทธิ์เฝ้าอยู่ที่พระเพลาเบื้องขวาและซ้ายขององค์ตามลำดับ มีซุ้มเรือนแก้วและสลักด้วยไม้สักลงรักปิดทองประดับเบิ้องพระปฤษฎางค์ปราณีตอ่อนช้อยช่วยเน้นให้พระวรกายของพระพุทธชินราชมีความงดงามยิ่งขึ้น
ลักษณะทางพุทธศิลป์และการจัดหมวดหมู่ > การจัดหมวดหมู่

พระพุทธชินราช ถูกจัดให้อยู่ในพระพุทธรูปหมวดพระพุทธชินราช (พระพุทธรูปสกุลช่างเมืองพิษณุโลก ซึ่งมีลักษณะต่างจากหมวดใหญ่เล็กน้อย คือพระพักตร์ที่อวบอ้วนมากกว่าและที่สำคัญคือการทำปลายนิ้วพระหัตถ์ทั้ง 4 ยาวเสมอกัน ซึ่งเป็นลักษณะเฉพาะของพระพุทธรูปหมวดนี้) ถือเป็น 1 ใน 4 หมวดของพระพุทธรูปสมัยสุโขทัย
พระมหากษัตริย์ที่เสด็จพระราชดำเนินมานมัสการ

สมเด็จพระราเมศวร
สมเด็จพระบรมไตรโลกนาถ
สมเด็จพระรามาธิบดีที่ 2
สมเด็จพระบรมราชาธิราชที่ 4
สมเด็จพระมหาธรรมราชาธิราช
สมเด็จพระนเรศวรมหาราช
สมเด็จพระเอกาทศรถ
สมเด็จพระนารายณ์มหาราช
สมเด็จพระเพทราชา
สมเด็จพระเจ้าอยู่หัวบรมโกศ
สมเด็จพระเจ้ากรุงธนบุรี
พระบาทสมเด็จพระพุทธยอดฟ้าจุฬาโลกมหาราช
พระบาทสมเด็จพระจอมเกล้าเจ้าอยู่หัว
พระบาทสมเด็จพระจุลจอมเกล้าเจ้าอยู่หัว
พระบาทสมเด็จพระมงกุฎเกล้าเจ้าอยู่หัว
พระบาทสมเด็จพระปกเกล้าเจ้าอยู่หัว
พระบาทสมเด็จพระมหาภูมิพลอดุลยเดชมหาราช บรมนาถบพิตร
พระบาทสมเด็จพระวชิรเกล้าเจ้าอยู่หัว​​
หมายเหตุ: รายพระนามตามที่ปรากฏมาในพระราชพงศาวดาร
คำสรรเสริญที่มีต่อพระพุทธชินราช

พระพุทธชินราชพระพุทธชินศรีสองพระองค์นั้นงามแหลมแก่ตามมากกว่าพระพุทธรูปใหญ่น้อยบรรดามีในแผ่นดินสยามทั้งปักษ์ใต้ ฝ่ายเหนือ และตลอดกาลนานมาถึง 900 ปีมีผู้เลียนปั้นเอาอย่างไปมากก็หลายตำบล จะมีพระพุทธรูปที่คนเป็นอันมากดูเห็นว่าเป็นดีเป็นงามกว่าพระพุทธชินราชพระพุทธชินศรีสองพระองค์นี้ก็ไม่มี
เห็นพระพุทธลักษณะแห่งพระพุทธชินราชว่างามหาพระพุทธรูปองค์ใดเปรียบมิได้ ครั้นเมื่อสร้างวัดเบญจมบพิตรขึ้น ได้พยายามหาพระพุทธรูปซึ่งจะเป็นพระประธาน ทั้งในกรุงแลหัวเมือง...ก็ไม่เป็นที่พอใจ จึงคิดเห็นว่าจะหาพระพุทธรูปองค์ใดให้สวยงามเสมอพระพุทธชินราชนั้นไม่มีแล้ว
พระพุทธชินราช ตั้งแต่ข้าพเจ้าได้เห็นพระพุทธมานักแล้ว ไม่เคยรู้สึกว่าดูปลื้มใจจำเริญตาเท่าพระพุทธชินราชเลย...ถ้าพระพุทธชินราชยังคงอยู่ที่เมืองพิษณุโลกตราบใด เมืองพิษณุโลกจะเป็นเมืองที่ควรไปเที่ยวอยู่ตราบนั้น ถึงในเมืองพิษณุโลกจะไม่มีชิ้นอะไรเหลืออีกเลย ขอให้มีแต่พระพุทธชินราชเหลืออยู่แล้ว ยังคงจะอวดได้อยู่แล้ว ยังคงจะอวดได้อยู่เสมอว่ามีของควรดูควรชมอย่างยิ่งอย่างหนึ่งในเมืองเหนือหรือจะว่าในเมืองไทยทั้งหมดก็ว่าได้
พวกฝรั่งพากันออกปากว่ายังไม่เคยเห็นของโบราณที่แห่งอื่นในเมืองไทยจับใจ Impressive เหมือนพระชินราช
ข้าพเจ้าเคยไปราชการที่จังหวัดพิษณุโลกกับฝรั่งหลายคราว เขาเคยกล่าวแก่ข้าพเจ้าว่า พระพุทธรูปองค์นี้สวยเหลือเกิน เขาอาจนั่งนั่งดูอยู่ในวิหารได้โดยไม่เบื่อตั้ง ๒-๓ ชั่วโมง บางคนถึงกับกล่าวว่าเขารู้สึกอิจฉาคนไทยมากที่มีพระพุทธรูปงามเช่นนี้ ฯลฯ ถ้าท่านเป็นคนไทย...ความงามของพระพุทธชินราชจะปรากฏแก่ท่านในขณะที่นั่งอยู่ในวิหาร ถึงทำให้น้ำตาไหลออกมาโดยไม่รู้สึกตัว
ประเพณี

งานสมโภชพระพุทธชินราช ช่วงวันมาฆบูชา (วันเพ็ญเดือน 3 ของทุกปี) รวมเวลา 7 วัน 7 คืน
การขึ้นทะเบียน

กรมศิลปากร ขึ้นทะเบียนโบราณวัตถุสถาน ในราชกิจจานุเบกษา เล่ม 53 ตอนที่ 34 หน้า 1526 วันที่ 27 กันยายน พ.ศ. 2479
กระทรวงศึกษาธิการ ประกาศเป็นพระพุทธรูปสำคัญ ตามบัญชีแนบท้ายระเบียบกระทรวงศึกษาธิการ ว่าด้วยการก่อสร้างอนุสาวรีย์แห่งชาติ และการจำลองพระพุทธรูปสำคัญ พ.ศ. 2520
แหล่งข้อมูลอื่น

แผนที่และภาพถ่ายทางอากาศของ พระพุทธชินราช
ภาพถ่ายดาวเทียมจากวิกิแมเปีย หรือกูเกิลแมปส์
แผนที่จากลองดูแมป หรือเฮียวีโก
ภาพถ่ายทางอากาศจากเทอร์ราเซิร์ฟเวอร์
16°49′25″N 100°15′44″E﻿ / ﻿16.82372°N 100.26226°E﻿ / 16.82372; 100.26226
พระสมุห์วันชัย เกสรธมฺโม (มีมาก). (๒๕๕๐). การศึกษาศรัทธาของประชาชนที่มีต่อพระพุทธชินราชจังหวัดพิษณุโลก ในฐานะสื่อพุทธศิลป์ เก็บถาวร 2017-02-15 ที่ เวย์แบ็กแมชชีน. วิทยานิพนธ์ พธ.ม. (พุทธศาสตรบัณฑิต สาขาวิชาธรรมนิเทศ). กรุงเทพฯ : บัณฑิตวิทยาลัยมหาวิทยาลัยมหาจุฬาลงกรณราชวิทยาลัย. อัดสำเนา.
ศูนย์วิทยบริการ มหาวิทยาลัยราชภัฏสวนสุนันทา เก็บถาวร 2006-10-04 ที่ เวย์แบ็กแมชชีน
พระพุทธชินราชเฉพาะองค์พระ (ซ้าย) และพระพุทธชินสีห์ (ขวา)
พระพุทธชินราช (จำลอง) ในพระอุโบสถวัดเบญจมบพิตรดุสิตวนารามราชวรวิหาร
เขตปกครองคณะสงฆ์จังหวัดปราจีนบุรี

เขตปกครองคณะสงฆ์จังหวัดปราจีนบุรี เป็นเขตการปกครองของคณะสงฆ์ในระดับจังหวัด ที่เกิดขึ้นจากการจัดแบ่งตามพระราชบัญญัติคณะสงฆ์ (ฉบับที่ 2) พ.ศ. 2535 ที่จัดให้มีการปกครองในระดับต่าง ๆ ตั้งแต่มหาเถรสมาคมเป็นองค์กรปกครองสูงสุด มีเจ้าคณะใหญ่ เจ้าคณะภาค เจ้าคณะจังหวัด เจ้าคณะอำเภอ เจ้าคณะตำบล และเจ้าอาวาสเป็นลำดับสุดท้าย ในปัจจุบันในฝ่ายคณะสงฆ์มหานิกาย พระวชิราธิบดี ดร. วัดธรรมโพธิ์ศรีอำเภอศรีมหาโพธิ จังหวัดปราจีนบุรี เป็น ผู้รักษาการแทนเจ้าคณะจังหวัดปราจีนบุรี
เจ้าคณะผู้ปกครองระดับจังหวัด > ประวัติ

รูปแบบการปกครองคณะสงฆ์ของไทย มีมาแต่ครั้งกรุงสุโขทัยที่จัดรูปแบบการปกครองเป็นฝ่ายคามวาสี และอรัญวาสี ซึ่งในสมัยอยุธยาก็ยังคงรูปแบบการปกครองนั้นมา จนกระทั่ง ในสมัยกรุงรัตนโกสินทร์ ก็ได้มีการปรับปรุงเปลี่ยนแปลงบ้างเล็กน้อยมาตามลำดับ จนถึงรัชสมัยพระบาทสมเด็จพระปกเกล้าเจ้าอยู่หัว  การปกครองคณะสงฆ์ก็ยังจัดโดยมีตำแหน่งเปรียบเทียบดังนี้
สกลสังฆปริณายก ได้แก่ สมเด็จพระสังฆราช
มหาสังฆนายก ได้แก่ เจ้าคณะใหญ่
สังฆนายก ได้แก่ เจ้าคณะรอง
มหาสังฆปาโมกข์ ได้แก่ เจ้าคณะมณฑล
สังฆปาโมกข์ ได้แก่ เจ้าคณะจังหวัดที่เป็นพระราชาคณะ
สังฆวาห ได้แก่ เจ้าคณะจังหวัดที่เป็นพระครู
ดังนั้นรูปแบบการปกครองคณะสงค์แต่เดิมในระดับจังหวัด จึงมีตำแหน่งเรียกว่า “สังฆปาโมกข์” มีหน้าที่ในการปกครองคณะสงค์ในระดับจังหวัด  จนกระทั่งเมื่อมีการตรากฎหมาย พระราชบัญญัติลักษณะปกครองคณะสงฆ์  เก็บถาวร 2016-09-21 ที่ เวย์แบ็กแมชชีน ร.ศ. 121 พ.ศ. 2445อันกำหนดให้มีองค์กรมหาเถรสมาคมเป็นองค์กรปกครองสูงสุดของคณะสงฆ์ และพระราชบัญญัติคณะสงฆ์ พ.ศ. 2484 พระราชบัญญัติคณะสงฆ์ พ.ศ. 2505 (ฉบับแก้ไข พ.ศ. 2535) จึงมีองค์กรมหาเถรสมาคมอันมีอำนาจในการปกครองบริการกิจการคณะสงฆ์สุด ทั้งมีตำแหน่งเจ้าคณะจังหวัดในการบริหารปกครองคณะสงฆ์ระดับภูมิภาคด้วย
เจ้าคณะผู้ปกครองระดับจังหวัด > อำนาจหน้าที่

เจ้าคณะจังหวัด (รวมถึงเจ้าคณะอำเภอ เจ้าคณะตำบล และเจ้าอาวาส) มีอำนาจหน้าที่การปกครองคณะสงฆ์ในจังหวัด  ในเขตการปกครองของตน  ให้เป็นไปตามพระธรรมวินัย และตามพระราชบัญญัติคณะสงฆ์ พ.ศ. 2505 ฉบับแก้ไข พ.ศ. 2535 และกฎมหาเถรสมาคม ดังนี้
ดำเนินการปกครองคณะสงฆ์ให้เป็นไปตามพระธรรมวินัย กฎหมาย กฎมหาเถรสมาคม ข้อบังคับ ระเบียบ คำสั่ง มติ ประกาศ พระบัญชาสมเด็จพระสังฆราช
ควบคุมและส่งเสริมการรักษาความเรียบร้อยดีงาม การศาสนศึกษา การศึกษาสงเคราะห์ การเผยแผ่พระพุทธศาสนา การสาธารณูปการ และการสาธารณสงเคราะห์ ให้ดำเนินไปด้วยดี
วินิจฉัยการลงนิคหกรรม วินิจฉัยข้ออุทธรณ์คำสั่ง หรือคำวินิจฉัย ตามลำดับชั้นสายปกครอง (จังหวัด / อำเภอ / ตำบล / เจ้าอาวาส)
แก้ไขข้อขัดข้องของเจ้าคณะอำเภอ(ตำบล เจ้าอาวาส) ในจังหวัดเขตปกครองให้เป็นไปโดยชอบ
ตรวจการและประชุมพระสังฆาธิการในเขตปกครอง ตั้งแต่ระดับจังหวัดลงไป
(อำนาจหน้าที่ เป็นทั้งในส่วนของเจ้าคณะอำเภอ เจ้าคณะตำบล และเจ้าอาวาสผู้ปกครองสงฆ์ เก็บถาวร 2012-06-25 ที่ เวย์แบ็กแมชชีน)
ที่ปรึกษาเจ้าคณะภาค 12

ที่ปรึกษาเจ้าคณะภาค 12
พระราชปริยัติวัชราจารย์ ป.ธ.4 ดร.(สุดใจ) จร.วัดใหม่กรงทอง
เลขานุการที่ปรึกษาเจ้าคณะภาค 12
พระมหาธนศักดิ์ ธมฺมโชโต ป.ธ.9 ดร. ผจร.วัดใหม่กรงทอง
เจ้าคณะจังหวัด > เจ้าคณะจังหวัดปราจีนบุรี

เจ้าคณะจังหวัดปราจีนบุรี
พระวชิราธิบดี ดร. (ถนอมศักดิ์) จร.วัดธรรมโพธิ์ศรี
เจ้าคณะจังหวัด > รองเจ้าคณะจังหวัดปราจีนบุรี

ยังไม่มีการแต่งตั้งเพิ่มเติม
ที่ปรึกษาเจ้าคณะจังหวัด > ที่ปรึกษาเจ้าคณะจังหวัดปราจีนบุรี

พระครูสิริพัฒนโสภณ (เสริม) จร.วัดสง่างาม
พระครูวีรญาณประยุต (ทองสุข) จร.วัดโพธิ์ศรีสัมพันตา
พระครูวิจิตรรัตนคุณ (สุนิพน) จร.วัดมะกอกแก้ว
พระครูมงคลธรรมโสภณ (สุธน) รจร.วัดแจ้ง
พระครูประโชติปริยัติคุณ (ประเชิญ) จร.วัดหลวงปรีชากูล
เจ้าคณะอำเภอ > เจ้าคณะอำเภอเมือง

เจ้าคณะอำเภอเมืองปราจีนบุรี
พระครูภาวนาธรรมธารี ดร. (สัมพันธ์) จร.วัดป่ามะไฟ
รองเจ้าคณะอำเภอเมืองปราจีนบุรี รูปที่ 1
พระครูนิเทศก์ธรรมนุกูล (จิรเดช) ปธ.4 ผจร.วัดสง่างาม
รองเจ้าคณะอำเภอเมืองปราจีนบุรี รูปที่ 2
พระศรีวัชรธรรมภาณ ดร.(สมนึก) ป.ธ.9 จล.วัดบางกระเบา
เจ้าคณะอำเภอ > เจ้าคณะอำเภอเมือง > เจ้าคณะตำบลในเขตอำเภอเมือง

เจ้าคณะตำบลโคกไม้ลาย เขต 1
พระครูประภากรกิจพิมล (สุชาติ) ปธ.4  จร.วัดเกาะเค็ดนอก
เจ้าคณะตำบลโคกไม้ลาย เขต 2
พระครูคชสารมุนีวงศ์ (ใบ)  จร.วัดคชสารมุนี
เจ้าคณะตำบลหน้าเมือง-บางเดชะ
พระครูถาวรธรรมานุรักษ์  จร.วัดเลียบ
เจ้าคณะตำบลบ้านพระ เขต 1
พระครูขันติธรรมธร (ประดิษฐ์) จร.วัดภักดีสุนทราวาส
เจ้าคณะตำบลบ้านพระ เขต 2
พระครูปลัดประทีป  กิตติวณโณ  ร.จร.วัดป่ามะไฟ
เจ้าคณะตำบลโนนห้อม เขต 1
พระครูประสิทธิชัย  จร.วัดเทพประสิทธยาราม
เจ้าคณะตำบลโนนห้อม เขต 2
พระครูสถิตสุทธิคุณ  จร.วัดโคกมะกอก
เจ้าคณะตำบลเนินหอม เขต 1
พระครูประภัศร์จันทคุณ รจร.วัดเนินหอม
เจ้าคณะตำบลเนินหอม เขต 2
พระครูสุคนธวชิรคุณ (ศราวุฒิ)  จร.วัดเนินหอม
เจ้าคณะตำบลเนินหอม เขต 3
พระครูจันทศีลวิสุทธิ์ จร.วัดหนองกระจับ
เจ้าคณะตำบลวัดโบสถ์
พระครูสุทธิสารโสภณ จร.วัดโบสถ์
เจ้าคณะตำบลดงขี้เหล็ก เขต 1
พระครูวชิรศาสนคุณ (เสมอ) จร.วัดธรรมารังสฤษฎิ์
เจ้าคณะตำบลดงขี้เหล็ก เขต 2
พระครูโสภรกิจจานุการ ปธ.3 รจร.วัดสง่างาม
เจ้าคณะตำบลดงพระราม
พระครูจารุสารธรรม จร.วัดดงพระราม
เจ้าคณะตำบลบางบริบูรณ์
พระครูสุเมธธรรมรักขิต  จร.วัดกระแจะ
เจ้าคณะตำบลไม้เด็ด
พระครูเวฬุธรรมานุรักษ์  จร.วัดแหลมไผ่
เจ้าคณะอำเภอ > เจ้าคณะอำเภอกบินทร์บุรี

เจ้าคณะอำเภอกบินทร์บุรี
พระครูรัตนสุทธิคุณ (โพธิ์ศรี) จร.วัดรัตนชมภู
รองเจ้าคณะอำเภอกบินทร์บุรี  รูปที่ 1
พระครูวิจิตรธรรมรังษี (ไสว) จร.วัดสามัคคีสโมสร (หนองจิก)
รองเจ้าคณะอำเภกบินทร์บุรี  รูปที่ 2
พระครูโอภาสจันทสิริ ดร. (สำรวย) จร.วัดสว่างอารมณ์
เจ้าคณะอำเภอ > เจ้าคณะอำเภอกบินทร์บุรี > เจ้าคณะตำบลในเขตอำเภอ

เจ้าคณะตำบลกบินทร์ เขต 1
พระครูสุปัญญาภรณ์ (จ่อย) จร.วัดพระยาทำ
เจ้าคณะตำบลกบินทร์ เขต 2
พระครูสุตปัญญาวัฒน์ (ประยูร) ป.ธ.3  จร.วัดทุ่งแฝก
เจ้าคณะตำบลเขาไม้แก้ว
พระมหาจอม  ปญฺญาธโร ป.ธ.4 จร.วัดบรรพตรัตนาราม (เขาไม้แก้ว)
เจ้าคณะตำบลเมืองเก่า เขต 1
พระครูนครธรรมสิริ (สมศักดิ์)  จร.วัดศีรษะเมือง
เจ้าคณะตำบลเมืองเก่า เขต 2
พระครูบดินทร์เดชาภิวัฒน์ (ขันตี) จร.วัดหลวงบดินทร์เดชา
เจ้าคณะตำบลหนองกี่ เขต 1
พระครูรัตนปัญญารังษี (ไพบูลย์)  จร.วัดแก้วฟ้ารังษี
เจ้าคณะตำบลหนองกี่ เขต 2
พระครูจักรธรรมโสภิต  จร.วัดหนองนาใน
เจ้าคณะตำบลบ้านนา
พระครูสุวรรณกิตติพิมล  จร.วัดนาคำ
เจ้าคณะตำบลบ่อทอง
พระครูอรุณธรรมธาดา  จร.วัดราษฏร์รังษี
เจ้าคณะตำบลนนทรี เขต 1
พระครูวิมลวีรธรรม (บุญทัน) จร.วัดโนนสะอาด
เจ้าคณะตำบลนนทรี เขต 2
พระครูวิมลธรรมโฆสิต (สุรพล) จร.วัดนูประสาทวราวาส
เจ้าคณะตำบลนาแขม
พระครูบรรพตเขมาภิวัฒน์ (สมคิด) จร.วัดบรรพตเขมาราม
เจ้าคณะตำบลวังดาล
พระครูวิชัยสิริคุณ (หงส์ทอง) จร.วัดหนองศรีวิชัย
เจ้าคณะตำบลย่านรี เขต 1
พระครูกิตติปัญญาธร (ปภัชพล)  จร.วัดเขาวงศ์
เจ้าคณะตำบลย่านรี เขต 2
พระครูกิตติวรานุกูล (ณรงค์) จร.วัดศรีกบินทร์
เจ้าคณะตำบลวังท่าช้าง เขต 1
พระครูประโชติพรหมวรคุณ (จวน)  จร.วัดวังกวาง
เจ้าคณะตำบลวังท่าช้าง เขต 2
เจ้าอธิการบุญทัน  ปภาโส  จร.คลองสิบสอง
เจ้าคณะตำบลลาดตะเคียน เขต 1
พระครูปริยัติวรานุยุต  จร.วัดเขาลูกช้าง
เจ้าคณะตำบลลาดตะเคียน เขต 2
พระครูวิสิฐวรรณาภรณ์ (วินัย) จร.วัดหนองนมหนู
เจ้าคณะตำบลหาดนางแก้ว
พระครูอุดมธรรมธารี  จร.วัดวังบัวทอง
เจ้าคณะตำบลวังตะเคียน เขต 1
เจ้าอธิการอุกฤษ  ณฏฺฐิโก  จร.วัดจันทรังษี
เจ้าคณะตำบลวังตะเคียน เขต 2
พระครูปรีชาธรรมวิมล จร.วัดโพธิ์ศรีถาวร
เจ้าคณะอำเภอ > เจ้าคณะอำเภอกบินทร์บุรี > รองเจ้าคณะตำบลในเขตอำเภอ

รองเจ้าคณะตำบลวังท่าช้าง เขต ๑
พระครูวินัยธรชะโอด สนฺตจิตฺโต  จร.วัดวังดินสอ
รองเจ้าคณะตำบลบ้านนา
พระครูจารุธรรมโกวิท  ผจร.วัดหนองสังข์